A BIZOTTSÁG HATÁROZATA

(2002. december 5.)

az Örményországban, Azerbajdzsánban és Grúziában a ragadós száj- és körömfájás ellen irányuló sürgősségi intézkedésekhez való közösségi pénzügyi hozzájárulásról, valamint a 2001/300/EK határozat módosításáról

(az értesítés a C(2002) 4806. számú dokumentummal történt)

(2002/953/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/572/EK határozattal[1] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra[2] és különösen annak 12. és 13. cikkére,

mivel:

(1) A ragadós száj- és körömfájás A, O és ASIA 1 típusa Örményországban, Azerbajdzsánban és Grúziában, valamint a szomszédos országokban endémiás. A Közösség számára veszélyt jelent a fenti területen a ragadós száj- és körömfájás vírusa különböző típusainak és altípusainak előfordulása, valamint az új, különböző antigénszerkezetű vírusok felbukkanása, és veszélyezteti Törökországnak a Közösség által támogatott, a betegség leküzdése érdekében hozott intézkedéseit.

(2) A Közösség - a FAO ragadós száj- és körömfájás elleni védekezésre létrehozott európai bizottságával (EUFMD) és az Nemzetközi Állatjárványügyi Hivatallal (OIE) szoros együttműködésben - 1999-ben és 2000-ben a 911100/MTF/INT/003/EGK vagyonkezelői alap felhasználásával támogatást nyújtott Örményországban, Azerbajdzsánban és Grúziában a ragadós száj-és körömfájás elleni sürgősségi vakcinázási kampányokhoz. E támogatás később megszűnt, mivel a Bizottság és az EUFMD szakértőiből álló közös misszió 2000-ben hiányosságokat állapított meg ezen országok tekintetében.

(3) 2002. elején a Bizottság, az EUFMD, az ENSZ Élelmezési és Mezőgazdasági Szervezete (FAO) és az OIE képviselői Örményország, Azerbajdzsán és Grúzia vezető állat-egészségügyi tisztségviselőivel együtt kidolgoztak egy ezen országok déli határa mentén lévő, vakcinázási övezet létrehozására szolgáló programot annak érdekében, hogy fokozzák Törökország védelmét a ragadós száj-és körömfájás bejutásával szemben.

(4) A ragadós száj- és körömfájás elterjedésének megelőzése érdekében a Közösségnek hozzá kell járulnia azon sürgősségi intézkedésekhez, amelyek Örményországban, Azerbajdzsánban és Grúziában e betegség leküzdésére irányulnak.

(5) A Közösségnek az ENSZ Élelmezési és Mezőgazdasági Szervezetével különösen a FAO ragadós száj- és körömfájás elleni védekezésre létrehozott európai bizottsága által folytatott tevékenység tekintetében történő együttműködéséről szóló, 2001. március 30-i 2001/300/EK bizottsági határozatban[3], valamint az említett határozattal összhangban megkötött végrehajtási megállapodásban előirányzott összeg nem elegendő az e határozatban elrendelt intézkedések költségeinek fedezetére. Ezért a 911100/MTF/INT/003/EGK vagyonkezelői alaphoz történő teljes közösségi hozzájárulást meg kell növelni azon összeggel, amely Örményországban, Azerbajdzsánban és Grúziában a ragadós száj- és körömfájás leküzdésére irányuló közös EK/EUFMD/OIE program végrehajtásához szükséges.

(6) Az Európai Bizottság és a FAO között megkötött végrehajtási megállapodást módosítani kell annak érdekében, hogy figyelembe vegye a 2001/300/EK határozatban végrehajtott módosításokat.

(7) Ezért a 2001/300/EK határozatot ennek megfelelően módosítani kell.

(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 911100/MTF/INT/003/EGK vagyonkezelői alapban lévő, a 2001/300/EK határozatban előírt pénzeszközöket a következő intézkedésekre kell felhasználni:

a) 1 000 000 dózis Al(OH3)-mal adjuvált trivalens, 6 PD50 potenciálú vakcina megvásárlása a ragadós száj- és körömfájás O1, A-Iran 96 és ASIA1 vírustípusai ellen;

b) az a) pontban említett oltóanyagadagok eljuttatása Örményország, Azerbajdzsán és Grúzia központi állat-egészségügyi hatóságaihoz a déli határaik mentén fekvő területeken található fogékony állatok beoltása céljából egy olyan vakcinázási programmal összhangban, amelyet ezen országok állat-egészségügyi hatóságai és a FAO ragadós száj- és körömfájás elleni védekezésre létrehozott európai bizottsága (EUFMD) közötti megállapodást tartalmazó nyilatkozatban kell meghatározni;

c) a vakcinázási kampány helyszíni felügyelete és egy szerológiai ellenőrzés megszervezése, amit az EUFMD által kijelölt szakértő végez;

d) teszt-készletek beszerzése a nem strukturális fehérjék ellen termelődő antitestek kimutatásához, a vakcinázási kampány ellenőrzése és a járványügyi helyzet felügyelete.

2. cikk

Az 1. cikkben említett intézkedésekre a Bizottság a 911100/MTF/INT/003/EGK alap részére további 650 000 USD összeget utal át.

3. cikk

Az Egészségügyi és Fogyasztóvédelmi Főigazgatóság főigazgatója felhatalmazást kap arra, hogy meghozza az ENSZ Élelmezési és Mezőgazdasági Szervezete (FAO) ragadós száj- és körömfájás elleni védekezésre létrehozott európai bizottságával a 2. cikkben előírt intézkedések végrehajtásához szükséges rendelkezéseket.

4. cikk

A 2001/300/EK határozat a következőképpen módosul:

1. Az 1. cikk (2) bekezdése helyébe a következő rendelkezés lép:

"(2) 2001. január 1-jétől a Közösségnek az (1) bekezdésben említett alappal szembeni fizetési kötelezettségét négyéves időszakra legfeljebb 2 450 000 euró összegben határozzák meg."

2. A 2. cikk (3) bekezdése helyébe a következő rendelkezés lép:

"(3) Az Egészségügyi és Fogyasztóvédelmi Főigazgatóság főigazgatója felhatalmazást kap arra, hogy a Bizottság nevében az (1) bekezdésben említett végrehajtási megállapodást aláírja. Továbbá felhatalmazást kap arra is, hogy a FAO-val egy módosított végrehajtási megállapodást kössön annak érdekében, hogy figyelembe vegyék az 1. cikk (2) bekezdésében végrehajtott módosításokat."

5. cikk

Ennek a határozatnak a tagállamok a címzettjei.

Kelt Brüsszelben, 2002. december 5-én.

a Bizottság részéről

David BYRNE

a Bizottság tagja

[1] HL L 3., 2001.1.6., 27. o.

[2] HL L 224., 1990.8.18., 19. o.

[3] HL L 102., 2001.4.12., 71. o.